ইস্পাতমন্ত্রক
শ্রী ধর্মেন্দ্র প্রধান পশ্চিমবঙ্গের বার্নপুরে বায়বীয় অক্সিজেন সহ জাম্বো কোভিড কেয়ার ব্যবস্থাপনার উদ্বোধন করেছেন
নতুন দিল্লি, ১৯ মে, ২০২১
কেন্দ্রীয় ইস্পাত এবং পেট্রোলিয়াম ও প্রাকৃতিক গ্যাস দপ্তরের মন্ত্রী শ্রী ধর্মেন্দ্র প্রধান আজ পশ্চিমবঙ্গের বার্নপুরে কোভিড রোগীদের সেবা যত্নের জন্য এসএআইএল-আইএসপি দ্বারা পরিচালিত জাম্বো কোভিড কেয়ার ব্যবস্থাপনা জাতির উদ্দেশে উৎসর্গ করেছেন। ভার্চুয়াল এই উদ্বোধন অনুষ্ঠানে উপস্থিত ছিলেন ইস্পাত প্রতিমন্ত্রী শ্রী ফগ্গুন সিং কুলস্তে, কেন্দ্রীয় পরিবেশ, বন ও জলবায়ু পরিবর্তন প্রতিমন্ত্রী শ্রী বাবুল সুপ্রিয়, আসানসোল দক্ষিণের বিধায়ক শ্রীমতী অগ্নিমিত্রা পল এবং এসএআইএল-এর চেয়ারপার্সন শ্রীমতী সোমা মণ্ডল সহ বিশিষ্ট ব্যক্তিবর্গ।
অনুষ্ঠানে শ্রী প্রধান জানান, দেশের তরল চিকিৎসা অক্সিজেনের প্রয়োজনীয়তার সিংহভাগই পূরণ করেছে ইস্পাত ক্ষেত্র। এর জন্য তিনি ইস্পাত ক্ষেত্রের প্রতি উচ্ছ্বসিত প্রশংসা ব্যক্ত করেন। তিনি বলেন, ইস্পাত প্ল্যান্টগুলির তরল চিকিৎসা অক্সিজেন বৃদ্ধির ফলে বায়বীয় অক্সিজেনের ব্যবহার হ্রাস পেয়েছে। শ্রী প্রধান জানান, কোভিড-১৯-এর প্রথম ঢেউয়ের সময় প্রতিদিন ৩ হাজার মেট্রিক টন তরল চিকিৎসা অক্সিজেন প্রয়োজন হত। এখন কোভিডের দ্বিতীয় ঢেউয়ে এই চাহিদা প্রতিদিন প্রায় ১০ হাজার মেট্রিক টনে পৌঁছে গেছে। এরমধ্যে ৪ হাজার মেট্রিক টন তরল চিকিৎসা অক্সিজেন বেসরকারি ক্ষেত্র সহ ইস্পাত প্ল্যান্টগুলি সরবরাহ করছে।
বায়বীয় অক্সিজেন উৎপাদন কেন্দ্রগুলির কাছেই কোভিড কেয়ার সেন্টার স্থাপনের জন্য প্রধানমন্ত্রী শ্রী নরেন্দ্র মোদী যে আহ্বান জানিয়েছিলেন, সেকথা উল্লেখ করে শ্রী প্রধান জানান, বার্নপুরে এই প্রথম এসএআইএল কোভিড কেয়ার সুবিধা ব্যবস্থাপনা চালু করেছে, যা খুবই প্রশংসনীয়। তিনি বলেন, বায়বীয় অক্সিজেন দীর্ঘ পথ অতিক্রম করে সরবরাহ করা কঠিন। ইস্পাত এবং পেট্রোলিয়াম ক্ষেত্রগুলি মন্ত্রকের নির্দেশ অনুসারে অতিমারি মোকাবিলায় কার্যকরি পদক্ষেপ গ্রহণ করেছে।
শ্রী প্রধান বার্নপুরের কোভিড কেয়ার সেন্টারে চুক্তিবদ্ধ শ্রমিক, স্থানীয় হকার ও দোকানদার সহ সংলগ্ন অঞ্চলে বসবাসকারী সমস্ত মানুষের জন্য কোভিড চিকিৎসার সুযোগ-সুবিধা চালু করার আহ্বান জানিয়েছেন। তিনি বলেন, এই কেন্দ্রে পরীক্ষা এবং অনুসন্ধানের সুবিধাও চালু করা উচিত। তিনি জানান, এই কেন্দ্রের রক্ষণাবেক্ষণের পাশাপাশি পরিষ্কার-পরিচ্ছন্নতা বজায় রাখার দায়িত্ব ইস্পাত কেন্দ্রের। মন্ত্রী এই ইস্পাত কেন্দ্রে কর্মরত শ্রমিক, কর্মচারী, চুক্তি ভিত্তিক কর্মচারী সহ অন্যান্যদের টিকা প্রদানের আহ্বান জানিয়েছেন।
সঙ্কটের এই সময়ে এসএআইএল যে গুরুত্বপূর্ণ ভূমিকা পালন করেছে তার জন্য বিশেষ ধন্যবাদও জানান শ্রী কুলস্তে। তিনি বলেন, এপর্যন্ত এসএআইএল ৬৯ হাজার মেট্রিক টন তরল চিকিৎসা অক্সিজেন সরবরাহ করেছে। এই সংস্থা শুধু তার নিজেদের কর্মচারীদের জন্য নয়, সাধারণ মানুষের সাহাযার্থে এগিয়ে এসেছে।
এসএআইএল-এর ৫টি সুসংহত ইস্পাত প্ল্যান্টে নিজস্ব অক্সিজেন সহায়তাকারী কোভিড কেয়ার হাসপাতাল গঠন করা হয়েছে। বার্নপুরের এই প্ল্যান্টে পর্যায়ক্রমে বায়বীয় অক্সিজেন সহায়তায় ৫০০ শয্যা বিশিষ্ট জাম্বো কোভিড কেয়ার ব্যবস্থাপনা তৈরি করা হয়েছে। প্রথম পর্যায়ে বার্নপুরের এসএআইএল-সুসংহত ইস্পাত প্ল্যান্ট ছোটোদীঘারি বিদ্যাপীঠ বিদ্যালয়ের ৩২টি ঘরে ২০০ শয্যা বিশিষ্ট জাম্বো কোভিড কেয়ার ব্যবস্থাপনার পরিষেবা আজ থেকে চালু করা হয়েছে। ৩ সপ্তাহেরও কম সময়ে এই বিদ্যালয় প্রাঙ্গণটিকে কোভিড হাসপাতাল হিসেবে গড়ে তোলা হয়েছে। রোগীদের সুবিধার্থে বিদ্যালয়ের প্রথম তলায় এই ব্যবস্থাপনা রয়েছে। এই নতুন ব্যবস্থাপনায় ৮টি আইসিইউ শয্যা রয়েছে। প্ল্যান্ট থেকে এই কেন্দ্রে বায়বীয় অক্সিজেন পৌঁছে দেওয়ার জন্য ১.৫ কিলোমিটার পাইপলাইন বসানো হয়েছে। কেন্দ্রটি পরিচালনার জন্য জেলা প্রশাসনের হাতে দায়িত্ব দেওয়া হয়েছে। তবে, এই কেন্দ্রে নিখরচায় জল, বিদ্যুৎ এবং অক্সিজেন সরবরাহ অব্যাহত রাখবে ইস্পাত প্ল্যান্ট। চলতি বছরের এপ্রিল মাসে ইস্পাত প্ল্যান্টগুলি থেকে ৫৩৮ মেট্রিক টন তরল চিকিৎসা অক্সিজেন সরবরাহ করা হয়। তারপর থেকে এপর্যন্ত ইস্পাত কেন্দ্রগুলি থেকে ৩ হাজার ৯১৪ মেট্রিক টন তরল চিকিৎসা অক্সিজেন সরবরাহ করা হয়েছে। এরমধ্যে এসএআইএল ১ হাজার ৩৪৫ মেট্রিক টন তরল অক্সিজেন সরবরাহ করেছে।
CG/SS/AS
(Visitor Counter : 122